Document ID: 32004R1233

ΚΑΝΟΝΙΣΜΌΣ (ΕΚ) αριθ. 1233/2004 ΤΗΣ ΕΠΙΤΡΟΠΉΣ
της 2ας Ιουλίου 2004
σχετικά με τον καθορισμό μεταβατικών μέτρων εφαρμογής του κανονισμού (ΕΚ) αριθ. 595/2004 όσον αφορά το καθεστώς εισφοράς στον τομέα του γάλακτος και των γαλακτοκομικών προϊόντων, λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3 της συνθήκης αυτής,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως την πρώτη παραγράφο του άρθρου 41 της πράξης αυτής,
Εκτιμώντας τα ακόλουθα:
(1)
Πρέπει να καθοριστούν μεταβατικά μέτρα ώστε να καταστεί δυνατόν η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία (αποκαλούμενα εφεξής τα «νέα κράτη μέλη») να εφαρμόσουν το καθεστώς εισφοράς το προβλεπόμενο στον κανονισμό (ΕΚ) αριθ. 1788/2003 του Συμβουλίου, της 29ης Σεπτεμβρίου 2003, για τη θέσπιση εισφοράς στον τομέα του γάλακτος και των γαλακτοκομικών προϊόντων (1).
(2)
Ο κανονισμός (ΕΚ) αριθ. 595/2004 της Επιτροπής, της 30ής Μαρτίου 2004, για τις λεπτομέρειες εφαρμογής του κανονισμού (ΕΚ) αριθ. 1788/2003 του Συμβουλίου για τη θέσπιση εισφοράς στον τομέα του γάλακτος και των γαλακτοκομικών προϊόντων (2), προβλέπει ότι τα κράτη μέλη προσαρμόζουν τις ατομικές περιεκτικότητες αναφοράς σε λιπαρά όλων των παραγωγών σε περίπτωση υπέρβασης της εθνικής περιεκτικότητας αναφοράς σε λιπαρά. Είναι σκόπιμο να προβλεφθεί για τα νέα κράτη μέλη η προσαρμογή των ατομικών περιεκτικοτήτων αναφοράς σε λιπαρά μόνο από τη δεύτερη δωδεκάμηνη περίοδο της εφαρμογής του καθεστώτος εισφοράς στα εν λόγω κράτη μέλη. Έτσι στα νέα κράτη μέλη θα δοθεί επαρκές χρονικό διάστημα προκειμένου να υπολογίσουν την υπέρβασή τους της εθνικής περιεκτικότητας αναφοράς σε λιπαρά.
(3)
Σύμφωνα με τις διατάξεις του άρθρου 12 του κανονισμού (ΕΚ) αριθ. 595/2004 για διατιθέμενα στο εμπόριο προϊόντα εκτός από γάλα, τα κράτη μέλη καθορίζουν τις ποσότητες γάλακτος χρησιμοποιούμενου για μεταποίηση. Σε περίπτωση που αποδεικνύεται δυσχερής ο καθορισμός των ποσοτήτων αυτών, με βάση τα προϊόντα που διατίθενται στο εμπόριο, τα κράτη μέλη έχουν τη δυνατότητα να καθορίζουν το ισοδύναμο ποσοτήτων γάλακτος σε κατ’ αποκοπή βάση με αναφορά στο πλήθος γαλακτοφόρων αγελάδων που διατηρεί ο παραγωγός και στη μέση απόδοση σε γάλα ανά αντιπροσωπευτική αγελάδα του ποιμνίου. Σε περίπτωση στην οποία κατά την έναρξη του καθεστώτος εισφοράς λόγω υψηλού πλήθους μικρών παραγωγών παρουσιάζονται διοικητικές δυσκολίες, πρέπει να είναι δυνατόν να παρασχεθεί στα νέα κράτη μέλη, με βάση δεόντως αιτιολογημένη αίτηση, η άδεια να χρησιμοποιούν την εθνική μέση απόδοση σε γάλα αντί για τη μέση απόδοση σε γάλα ανά αντιπροσωπευτική αγελάδα του ποιμνίου, επί περιορισμένο χρονικό διάστημα.
(4)
Η κατανομή ατομικών ποσοτήτων αναφοράς θα εφαρμόζεται μόνο από την περίοδο 2005/2006 όσον αφορά την Πολωνία και τη Σλοβενία σύμφωνα με την πράξη προσχώρησης, όπως αναπροσαρμόζεται με την απόφαση 2004/281/ΕΚ του Συμβουλίου, της 22ας Μαρτίου 2004, για την προσαρμογή της πράξης προσχώρησης της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και τις προσαρμογές προς τις συνθήκες στις οποίες βασίζεται η Ευρωπαϊκή Ένωση, μετά τη μεταρρύθμιση της Κοινής Γεωργικής Πολιτικής (3). Κατόπιν τούτου για τα εν λόγω δύο κράτη μέλη η καταληκτική ημερομηνία υποβολής της έκθεσης για το σύστημα διαχείρισης των εθνικών ποσοτήτων αναφοράς, κατά τα προβλεπόμενα στον κανονισμό (ΕΚ) αριθ. 595/2004, πρέπει να μετατεθεί έως την 1η Σεπτεμβρίου του 2005.
(5)
Σύμφωνα με τις διατάξεις της πράξης προσχώρησης, όπως προσαρμόζεται με την απόφαση 2004/281/EK του Συμβουλίου, η βάση για τις ατομικές ποσότητες αναφοράς όσον αφορά τα νέα κράτη μέλη καθορίζεται στον πίνακα στ) του παραρτήματος Ι του κανονισμού (ΕΚ) αριθ. 1788/2003. Κατόπιν τούτου δεν είναι αναγκαίο τα νέα κράτη μέλη να κοινοποιούν στην Επιτροπή την κατανομή μεταξύ παραδόσεων και άμεσων πωλήσεων που προκύπτουν από την πρώτη ατομική κατανομή όπως προβλέπεται στο άρθρο 25 παράγραφος 1 του κανονισμού (ΕΚ) αριθ. 595/2004.
(6)
Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης για το γάλα και τα γαλακτοκομικά προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία θα εφαρμόσουν το άρθρο 9 του (ΕΚ) αριθ. 595/2004 από τη δωδεκάμηνη περίοδο της εφαρμογής του καθεστώτος εισφοράς στα εν λόγω κράτη μέλη, σύμφωνα με τις διατάξεις του κεφαλαίου 6.A σημείο 13 του παραρτήματος II της πράξης προσχώρησης.
Άρθρο 2
Κατά παρέκκλιση από τις διατάξεις του άρθρου 12 παράγραφος 2 του κανονισμού (ΕΚ) αριθ. 595/2004, η Επιτροπή έχει τη δυνατότητα να επιτρέψει στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία επί χρονικό διάστημα που λήγει στις 31 Μαρτίου 2007 το βραδύτερο, με βάση δεόντως αιτιολογημένες αιτήσεις, να χρησιμοποιούν τη μέση εθνική απόδοση σε γάλα αντί για τη μέση απόδοση σε γάλα ανά αντιπροσωπευτική αγελάδα του ποιμνίου.
Άρθρο 3
Στην περίπτωση της Πολωνίας και της Σλοβενίας, η έκθεση η προβλεπόμενη στο άρθρο 27 παράγραφος 3 του κανονισμού (ΕΚ) αριθ. 595/2004 διαβιβάζεται το βραδύτερο έως την 1η Σεπτεμβρίου του 2005.
Άρθρο 4
Οι διατάξεις του άρθρου 25 παράγραφος 1 του κανονισμού (ΕΚ) αριθ. 595/2004 δεν εφαρμόζονται από την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2004.

Labels: 15
17